Universis presentes litteras inspecturis, nos Clarambaudus, decanus, et capitulum Eduenses, notum facimus quod nos, consideratis serviciis que vir venerabilis magister Johannes de Borbonio, archidiaconus Avalonensis in ecclesia Eduensi, nobis fecit multociens et ecclesie nostre Eduensi; considerantes etiam quod idem archidiaconus nobis et ecclesie nostre predicte potest esse inposterum multipliciter fructuosus, ad humilem requisitionem ipsius ac etiam supplicationem, eidem archidiacono concessimus et concedimus fundationem unius altaris in nostra ecclesia Sancti Lazari Eduensis, prope magnas portas, erga locum qui dicitur Marmores, a parte dextra, inter duas colunnas ultimas, in honore beati Dyonisii, et sepulturam ipsius archidiaconi juxta dictum altare fieri volumus etiam, et eidem archidiacono concedimus quod ad presens et quamdiu vitam duxerit idem archidiaconus in humanis quod idem archidiaconus collationem dicti altaris et reddituum ad dictum altare pertinentium habeat, et per dictum archidiaconum persona ydonea instituatur ibidem, quamdiu vixerit, ut superius est premissum, et quod persona ydonea de choro nostro instituta ab eodem ad dictum altare quater in edomada de Sancto Spiriti, pro ipso archidiacono et amicis et benefactoribus suis viventibus, videlicet in die dominica, secunda, quarta et sexta feriis celebrare teneatur; dicto vero archidiacono sublato de medio et post obitum illius archidiaconi et obitum illius persone que remanebit instituta ab ipso archidiacono ad dictum altare post mortem ipsius archidiaconi, dicta collatio altaris et reddituum pertinentium ad dictum altare nobis remanebit et ad nos pertinebit: et sciendum, quod cum ad nos venerit collatio dicti altaris tenemur ipsum altare conferre alicui presbitero de choro nostro residenti personaliter ibidem vel alicui clerico de choro nostro et persone ydonee qui post predictam collationem infra annum sacerdos efficiatur; tenetur etiam idem sacerdos qui post mortem dicti archidiaconi remanebit institutus ad dictum altare, et etiam sacerdos institutus a nobis decano et capitulo predictis postea successive imperpetuum, pro remedio animarum ipsius archidiaconi, domini Girardi de Bello Visu, quondam episcopi Eduensis, parentum et antecessorum ipsius archidiaconi, quater in septimana, de deffunctis, videlicet die dominica, secunda, quarta et sexta feriis celebrare. Si autem persona instituta ad dictum altare nollet residere et, prout premissum est, celebrare, nos predicti decanus et capitulum tenemur et possumus eandem personam amovere et persone ydonee, ut premissum est, que resideat et celebraret, ut premissum est, conferre altare supradictum. In cujus rei testimonium, sigillum Sancti Nazarii quo utimur nos decanus et capitulum predicti litteris presentibus apponimus. Datum in capitulo nostro generali anno Domini millesimo ducentesimo octogesimo octavo.